ברכה בכנס מחזורים בחג ה-80 לכפר מנחם

לא הייתי פה בגן,

גם בית הספר שלי היה במקום אחר.

נישאתי לבן הקיבוץ, אביהו ז"ל, בתחילת שנות השבעים כך שרוב חיי אני כאן בכפר מנחם והיום אני משויכת כבר לשכבת הוותיקים .

ילדיי גדלו ובגרו כאן ונכדיי מתרוצצים על מדשאות הקיבוץ, הולכים לגנים ולבית הספר וגם הם כבר גדלים על סיפור האווירון האדום ועץ התות.

בשנים הראשונות לחיי בכפר מנחם, התוודעתי להיסטוריה , ההווי והמורשת המקומית, עת הייתי חלק מצוות חג ה-35. נברתי אז בארכיון, בפרוטוקולים של שיחות הקיבוץ ששיקפו לי בצורה חיה את אורח החיים, בעיות היומיום הקטנות והגדולות מול השמירה על עקרונות.
דיונים על הנקה משותפת, למשל ,עשו עלי רושם עז.

כשהגעתי , הקיבוץ היה בן 30 , צעיר אמנם, אך היתה לו דרך. היה ניהול: היו מזכיר, מרכז משק, סדרן עבודה וועדות שחלשו על כל אורחות החיים. אזכיר ועדה שכבר לא קיימת היום – ועדת חברים, שטיפלה בחתונות, אבלות, שי לחגים מצד אחד ובתיקון שעונים צד שני.
היתה מורשת שטופחה באירועי תרבות וחגים.

החינוך המשותף התאים לי אז: מסגרות חינוכיות מקצועיות , ערכיות שטיפחו את היחד אך גם את היחיד. עם השנים הצטרפתי להלך הרוח המבקש לשנות את שיטת הלינה.

הייתי שלמה גם עם תהליכי ההפרטה אליהם הגענו יחד עם קיבוצים רבים נוספים, מתוך ראייה שחברה לא יכולה לשַמר אורח חיים שאינו הולם את רוח הזמן ואת הלכי הרוח בחברה הסובבת אותנו .

כל התהליכים שעברנו השאירו את הקיבוץ איתן, הגדול מבין הקיבוצים סביבנו ועליו גאוותנו.

כפר מנחם הוא בית עבורי ובטוחה שגם עבור הרבים שהגיעו בשמחה לכאן לפגוש את החברים לַבית מילדותם והתבגרותם.

היום חוגגים שמונים . זה ממש לא הולך ברגל . זה לא הולך רק ברגל... גם באופניים חשמליים, קורקינטים, סאגוואי, קלנועיות , גולפיות ומכוניות.

חג שמונים שמח !